google/wiki40b huggingface dataset:
Premier League'i hooaeg 2014–2015

Kohad eurosarjades

Chelsea, Manchester City ja Arsenal pääsesid UEFA Meistrite Liiga alagruppi. Manchester United pääses Meistrite Liiga eelringi.
Tottenham Hotspur ja Liverpool pääsesid UEFA Euroopa Liiga alagruppi. Southampton pääses Euroopa Liiga kolmandasse eelringi.
Inglismaa kuulus FIFA ausa mängu reitingu arvestuses esikolmikusse (Hollandi järel ja Iirimaa ees) ning pälvis sellega lisakoha Euroopa Liiga esimeses eelringis. Selle pälvis Premier League'is kõige puhtamalt mänginud meeskond West Ham.

Väljalangejad

Uustulnukate mäng ei õnnestunud. Queens Park lõpetas viimasena ja Burnley eelviimasena. Uustulnukaist suutis üksnes Leicester liigasse püsima jääda ja temagi mängis suurema osa hooajast väljalangemispositsioonil, sealhulgas täpselt pool hooaega viimasena. Kuid 7 võitu viimases 9 voorus tõstsid ta 14. kohale.
Hull City FC sai viimasest 4 voorust üheainsa viigi ja lõpetas 18. kohal. Veel eelmine hooaeg oli lõppenud Hulli kõigi aegade parima tulemuse, 16. kohaga. Inglismaa kõrgeimas liigas on Hull mänginud kahel korral viieaastase vahega kokku 4 hooaega ning mõlemad korrad lõppesid väljalangemisega teisel hooajal.
Neid kolme meeskonda asendavad järgmisel hooajal esiliiga võitja AFC Bournemouth, teiseks tulnud Watford FC ja play-offi võitja Norwich City FC.
Leo Aadel

Leo Aadel (sündinud 20. juulil 1968 Rakveres) on Eesti poliitik. 
Ta on lõpetanud Tallinna Tehnikaülikooli haldusjuhtimise erialal 1997. aastal.
Alates 2009. aastast on ta Haljala vallavanem. 
Talle kuulub Vanamõisa mõisa härrastemaja.
Ko-Ko-Ko

Ko-Ko-Ko (lühend fraasist Kolme Koopa Kohvik) oli kohvik Tartus Küütri tänaval.
Kohviku asutas 1933-1934 Udo Silvere. Kohvik lõpetas tegevuse 25. detsembril 1940. Eesti NSV ajal tegutses endise kohviku ruumides õllerestoran Humal. Praegu tegutseb seal Hotell London.
Kohvikus oli üleval Eesti kunstnike näitusi.
Kukevere

Asukoht

Küla asub Järva valla põhjaosas, piirnedes Järva valla Märjandi, Peedu, Sääsküla külaga ning Käravete alevikuga ja Tapa valla Kõrveküla, Raudla ja Rägavere külaga. Küla läbib Jägala–Käravete ehk Piibe maantee.

Ajalooline taust

Esmamainimine 1564. Kukevere
koosneb kahest ajalooliselt külast – Kukevere ja Säänla. 1725 elas külas 70 inimest. 1977. aastal liideti Kukevere külaga osa Käravete asula territooriumist. Enne kolhoose olnud Kukevere külas 13 talu, nendest 8 omanikud olid Kirnmannid. Niisamuti oli suurem osa Kukevere elanikest Kirnmannid. Kukeveres tegutses Gustav Kirnmanni juhtimisel segakoor, mis käis ka laulupidudel. Kukeveres tegutses ka naisselts, mida juhatas Aliide Kirnmann.
Halduskuuluvus läbi aegade:1866 Kukevere vald,
1892 Ambla vald,
1945 Jäneda külanõukogu,
1963 Lehtse külanõukogu,
1977 Ambla külanõukogu, 
1991 Ambla vald,
2017 Järva vald.

Vaatamisväärsused

Kukevere külas Innu talu lähedal kuusesegametsas asub roosakashall heinasaokujuline graniitrahn: pikkus 6,3 m, laius 5,8 m (kitsamal otsal 4,6), kõrgus 2,7 m, ümbermõõt 21 m. Kivim on jämedateraline ja kvartsirikas. Põhjakülje kallakul on näha laste liulaskmise rada. Rahnu tipus asub looduslikuna näiv lohk läbimõõduga 40–50 cm ja sügavusega 10 cm. Lohus leidub sütt ja tuhka ja sealt väljub väike veevoolurenn. Nii lohu kui ka kogu kivi pind on konarlik ja kaetud samblaga. Ümbruses esineb ka väiksemaid rahne. Läheduses asuvad Jänijõe alguse allikad. Rahnu nimi “Kohtumiskivi” tulevat sellest, et vanasti käinud külanoored rahnu juures kokku saamas.
Omaette kaunis vaade avaneb Piibe maanteelt külani viival alleel.
Teed külla juhatab põline mänd. Kukevere mõisa kuivati on kaunis näide Järvamaa põhjaosale tüüpilisest maakivi ja Kuru lubidolomiidi kooskasutamisest. Siin töötas kõrtsmikuna kuulus “prohvet Maltsvet” Juhan Leinberg.
Küla piirkonnas Jaani ja Karja talu maadel on arheoloogiamälestistena kaitse all kaks kivikalmet.
Eruväelane

Eruväelane ehk erusõjaväelane on endine kaadrisõjaväelane (Eestis kaadrikaitseväelane) ehk tegevteenistuses olnud isik, kes ei ole enam sõjaväekohustuslane (Eestis kaitseväekohustuslane) ehk on terviseseisundi või vanuse tõttu või muul seaduslikul alusel arvatud erru.
Eestis reguleerib tegevteenistussuhte lõppemist kaitseväeteenistuse seaduse 11. jagu.
Val Rajasaar

Val Rajasaar (sündinud 11. juunil 1968) on eesti loodusfotograaf ja keskkonnahariduse edendaja.
Ta on Muraste Looduskooli juhataja, Eesti Keskkonnahariduse Ühingu juhatuse liige ning MTÜ-de Stuudio Viridis Loodusharidus, Tabasalu Looduspark ja Harku Liit juhatuse liige.
Harilik punavärvik

Kirjeldus

Harilik punavärvik on suvihaljas mitmeaastane rohttaim, kasvab 50–100 cm kõrguseks. Taim on hemikrüptofüüt ehk teisisõnu elab ta ebasoodsa aastaaja üle vahetult maapinna lähedal asuvate pungade najal, samas kui taime maapealne osa närbub ja kasvab hiljem uuesti. Munajaselliptilised kuni munajassüstjad lehed on 3–11 cm pikad ja 0,8–2,5 cm laiad, paiknevad männaseliselt 4–7-kaupa varre ümber. Taim ronib varrekantidel ja lehtedel asuvate allasuunatud karvakeste abil. Risoom võib olla enam kui meetripikkune ja kuni 12 mm jäme.
Õied on väikesed, 3–5 mm läbimõõduga, viie kahvatukollase kroonlehega ja koos tihedates kobarates. Õitseb juunist augustini, viljad on väikesed 4–6-millimeetrise läbimõõduga punased kuni mustad marjad. Kromosoomiarv on 2n = 66.
California Ülikool Berkeleys

UC Berkeley ülikooli raamatukogu

Berkeley ülikooli raamatukogu on 11,5 miljoni köitega suuruselt neljas akadeemiline raamatukogu Ameerika Ühendriikides (Harvardi Ülikooli, Illinoisi ülikooli Urbana-Champaigne's ja Yale'i Ülikooli raamatukogu järel). Ülikooli raamatukogu koosneb 32 alaraamatukogust. Märkimisväärsete kollektsioonide hulka kuuluvad C.V. Kerri Ida-Aasia raamatukogu, mis on suurim omalaadne läänemaailmas, ning Bancrofti haruldaste käsikirjade raamatukogu, mis on üks suuremaid USA-s ja kus säilitatakse muu hulgas Mark Twaini erakogu ning Homerose ja Euripidese teoste käsikirju.
Anatoli Fomenko

Haridustee ja töökäik

Fomenko lõpetas 1967. aastal M. V. Lomonossovi nimelise Moskva Riikliku Ülikooli mehaanika-matemaatikateaduskonna. 1970. aastal kaitses ta füüsika-matemaatikakandidaadi kraadi Riemanni ruume käsitleva väitekirjaga "Классификация вполне геодезических многообразий, реализующих нетривиальные циклы в римановых однородных пространствах" ja 1972. aastal füüsika-matemaatikadoktori kraadi väitekirjaga Plateau probleemi lahendamist käsitleva väitekirjaga "Решение многомерной проблемы Плато на римановых многообразиях".
Ta töötas 1969. aastast MRÜ-s, esialgu diferentsiaalgeomeetria kateedris, 1981. aastast professorina kõrgema geomeetria ja topoloogia kateedris. 1992. aastast on ta diferentsiaalgeomeetria kateedri juhataja.

Uus kronoloogia

Fomenko nn uue kronoloogia järgi on kogu Venemaa-väline vanaaja ajalugu – kaasa arvatud Vana-Kreeka, Vana-Rooma ja Vana-Egiptuse ajalugu – munkade poolt ajaliselt valesti üles kirjutatud ja need sündmused leidsid tegelikult aset keskajal.

Isiklikku

Tema abikaasa on füüsika-matemaatikadoktor Tatjana Fomenko (sündinud 1948), kes töötab 2012. aastast MRÜ arvutusliku matemaatika ja küberneetika teaduskonna üldmatemaatika kateedris professorina.
Indrek Turi

Indrek Turi (sündinud 30. juulil 1981 Tallinnas) on endine Eesti kümnevõistleja.
Ta kuulub Põlva kergejõustikuklubisse, karjääri ajal treenis Andrei Nazarovi juhendamisel.
Indrek Turi esimene olümpiavõistlus Ateenas lõppes tervisehädade kiuste punktisummaga 7708, mis andis 39 osaleja seas 23. koha. 
Tema isiklik rekord kümnevõistluses on 2003. aastal tehtud 8122 punkti.

Isiklikku

Indrek Turi on 187 cm pikk ja kaalub 85 kg. Indrek elab Mikitamäel, hobideks on filmid ja jalgpall.
J. Lawrence Smithi medal

J. Lawrence Smithi medal on teadusauhind, mida annab välja USA Rahvuslik Teaduste Akadeemia saavutuste eest meteoorkehade uurimisel.
Autasu on asutatud keemiku ja meteoriitikateadlase John Lawrence Smithi (1818–1883) auks.
      
      
Auhinda antakse välja iga kolme aasta tagant. Auhinna rahaline suurus on 50 000 dollarit. Esimest korda anti auhind välja 1888. aastal. Selle au pälvis ameerika astronoom, meteoorkehade uurija Hubert Anson Newton. 1960. aastal määrati auhind Briti astronoomile Ernst Öpikule.
Aed & Interjöör

Aed & Interjöör on Eesti Päevalehe lisa, mis käsitleb aianduse ja interjööriga seonduvat.
Lisa ilmub aastast 2009. Nime Aed & Interjöör kannab see aastast 2013. Varem kandis see nimesid Interjöör ja aed ning Aed ja Interjöör.
Register (heliallikate rühm)

Register on klaviatuuriga õhkpillide, nagu näiteks oreli, harmooniumi või akordioni sarnaste tämbriliste omadustega heliallikate (näiteks orelivilede) rühm.
Jaan Tangsoo

Elulugu

Jaan Tangsoo sündis Tõrvas ning oli ainus laps peres. Tangsoo on lõpetanud Patküla põhikooli (tollase Tõrva 8-klassilise kooli).
Õppis Pärnu kutsekeskkoolis ehituseriala, mistõttu on mitme teose tegevus seotud Pärnuga.
Teenis 1980ndate alguses Nõukogude armees ehitusvägedes ning selle perioodi põhjal on kirjutatud esimene, autobiograafiliste sugemetega romaan "Kroonukuue kütkes".
Pärast sõjaväge töötas kuni 1992. aastani ehitusel, hiljem vabakutseline.

Tunnustused

Eesti Lastekirjanduse Keskuse ja kirjastuse Tänapäev 2002. aasta noorsooromaanivõistluse üks võidutöödest "Hanejaht".

Isiklikku

Isa Lembit Tangsoo oli Tõrva piirkonnas tuntud seltsielu edendaja ja esperanto keele aktivist. Ema nimi on Valli Tangsoo.
Jaan Tangsoo on abielus geograafiaõpetaja Laine Tangsooga.
Rhachidelus

Levila

Need maod elavad Lõuna-Ameerikas - Brasiilias.
Andres Jalak

Andres Jalak (sündinud 19. märtsil 1953 Paides) on Eesti poliitik.
Andres Jalak on hariduse saanud Paide 1. Keskkoolis, mille lõpetas 1971. aastal, ja Tallinna Polütehnilises Instituudis, mille lõpetas 1976. aastal ehitusinseneri erialal.
Andres Jalak on töötanud mitmetel ametitel nagu Paide KEKi jaoskonnajuhataja 1976–1982, Aravete KETE peainsener 1982–1986, Paide Rajooni Agrotööstuskoondise (ATK) aseesimees 1986–1987, Paide Rajooni Täitevkomitee esimees 1987–1990, Järva Maavolikogu esimees 1990–1991, Eesti Maaomavalitsuste Liidu nõunik 1992, ASi Eesti Maapank jaemüügi divisjoni ja administratiivdivisjoni direktor 1996–1998, ASi Comfort AE juhatuse esimees 1993–2003, Paide Linnavolikogu aseesimees 1996–2001 ja esimees 2001–2002.
Andres Jalak on olnud ka mitme esinduskogu liige: Järva Maavolikogu 1990–1991, Paide Linnavolikogu 1996–2005, X Riigikogu 2003–2007 ning seoses Riigikogu liikme Indrek Raudse tagasiastumisega oli ta 6. detsembrist 2011 26. märtsini 2014 XII Riigikogu liige.
Muinsuskaitse

Muinsuskaitse on kultuuri järjepidevuse, rahva ajaloomälu ning ajalooliselt kujunenud väärtushinnangute kohase inim- ja kultuurisõbraliku elukeskkonna kaitsmine.
Muinsuskaitse hõlmab nt ajaloo- ja kultuurimälestiste kaitsmise ning kohanimede, murrete, käsitööoskuste säilitamise.
Muslim Magomajev

Muslim Magomajev (aseri Müslüm Maqomayev, 17. august 1942 Bakuu, Aserbaidžaani NSV – 25. oktoober 2008 Moskva, Venemaa) oli aserbaidžaani ooperi- ja estraadilaulja (bariton).
Muslim Magomajev saavutas laialdase tuntuse kogu Nõukogude Liidus pärast Aserbaidžaani kunstifestivali Moskvas 1962. aastal. 
1963. aastast töötas ta solistina Aserbaidžaani Ahhundovi-nimelises ooperi- ja balletiteatris, aastail 1964–1965 stažeeris La Scalas (Itaalia). 
1969. aastal võitis Cannes'is (Prantsusmaa) "Kuldse plaadi" auhinna.
Samas tegeles Magomajev ka kergemuusikaga. 1969. aastal võitis ta esikoha Sopoti rahvusvahelisel estraadifestivalil. Aastail 1975–1989 juhtis endaloodud Aserbaidžaani riiklikku estraadi- ja sümfooniaorkestrit. Magomajev on kirjutanud üle 20 laulu ja filmimuusikat.
Magomajev oli abielus (1974) vene ooperilaulja Tamara Sinjavskajaga. Esimesest abielust Ofeliaga (1960) on tal tütar Marina (elab oma perega USA-s).
Viimastel aastatel elas Magomajev alaliselt Moskvas.
Muslim Magomajev maeti Bakuus Austuse alleele (Fəxri Xiyaban) – kalmistule, kuhu on maetud ka teisi Aserbaidžaani riigi-, ühiskonna- ja kultuuritegelasi, kaasa arvatud ta vanaisa, tuntud aserbaidžaani helilooja ja dirigent Abdul Muslim Magomajev.
Magomajev valdas vene keelt paremini kui aserbaidžaani keelt; laulis aga aserbaidžaani keeles veatult.

Plaadid

Magomajevi lauludega on välja antud 16 CD-d ja 45 vinüülplaati.
Doodžide palee

Doodžide palee (Palazzo Ducale) on gooti stiilis palee Veneetsias, ajalooline doodžide residents, kust valitseti Veneetsia vabariigi üle. Palees käisid koos vabariigi nõukogud ja peeti kohtuistungeid. Doodžide palee asub Püha Markuse väljaku (piazza di San Marco) ääres.
Esialgne, 9. sajandil ehitatud palee meenutas pigem kindlust kui lossi. Sel oli neli esiletungivat torni ja kõrge kaitsemüür.
Praeguse ilme sai palee aastatel 1309–1424. Tõenäoliselt Filippo Calendario kavandatud ehitis järgis suures osas esialgse palee eeskuju. Vajaduse ümberehituse järele põhjusasid korduvad põlengud. Palee põles täielikult maha 976 ja 1106; 1483, 1574 ja 1577 hävis tulekahjus osa ruumidest. Püha Markuse sadamabasseini poolne lõunafassaad valmis 14. sajandi alguses ja Püha Markuse väljaku poole avanev fassaad sajand hiljem. Palee tiibfassaade peetakse gooti kunsti tippnäideteks maailmas. Neile omast Veneetsia gooti stiili iseloomustavad idamaised mõjutused.

Väravad

Sadamabasseini poole avaneb Teravilja värav (Porta del Frumento). Siin asub tänapäeval sissepääs muuseumi.
Palee paraadvärava, väljaku poole avaneva Paberivärava (Porta della Carta) on 1438–1443 hilisgooti stiilis kavandanud Giovanni ja Bartolomeo Buon. Värav on nime saanud tõenäoliselt sellest, et värava kõrval asus Riigiarhiiv. Värav on rikkalikult kaunistatud kivinikerdustega, mis omal ajal olid osaliselt kaetud lehtkullaga. Ukse kohal paikneb tiivuline Püha Markuse lõvi, kelle ees põlvitab doodž Francesco Foscari: selle kujutise on Luigi Ferrari 1885. aastal taastanud esialgse, Napoleoni käsul lõhutud reljeefi eeskujul.

Saalid

Palee suurim ja tuntuim ruum on Suure Nõukogu saal (Sala del Maggior Consiglio), kus käis koos legistratuur. Tohutu saali ülaserva ääristavad doodžide portreed. Otsaseina katab Tintoretto "Paradiis", mida peetakse  maailma suurimaks lõuendil teostatud maaliks.
Palee tagaosas ühendab Ohete sild (ponte dei Sospiri) lossi vanglaga. Sild on saanud nime selle järgi, et üle selle viidi kurjategijaid hukkamisele.
Vegas Golden Knights

Vegas Golden Knights on USA jäähokiklubi, mis tegutseb Nevada osariigis Las Vegase linnastus. See mängib NHL-i Läänekonverentsis Vaikse ookeani divisjonis.
Klubi asutati 2017. aastal. Kohe esimesel hooajal jõudis Golden Knights Stanley karika finaali, kus kaotati Washington Capitalsile mängudega 1:4.
Klubi koduväljak asub Nevada osariigis Paradise'is T-Mobile Arenal.
Klubi peatreener on Gerard Gallant.
Suuk

Suuk oli aastal 1968 asutatud eesti rokkansambel, mis kandis esialgu nime Müstikud. 1969. aasta algusest tegutseti Tartu Kultuurihoones Raekoja platsil. Mängiti tantsuks Deep Purple'i, Uriah Heepi, Jethro Tulli muusikat, kontsertidel klassikalise muusika töötlusi (Grieg, Čiurlionis), omaloomingut. Ansambli klahvpillimängija Jaan Rässa tunnistati Eesti Televisiooni korraldatud instrumentaalansamblite konkursil parimaks orelimängijaks. 1973. aasta suvel oli ansambel sunnitud kultuurihoone juhtkonna ettepanekul nime vahetama, kuna varasema nime kasutamine oli keelatud. Uus nimi tuletati sellest, et ansamblis oli kuus liiget – Suuk on tagurpidi kuus. Suuk tegi 1976/1977. aastal kaasa Jaan Toominga lavastuse "Polonees 1945" muusikalises kujunduses teatris Vanemuine. Ansambel lagunes 1979. aastal.
Ketšua keel

Ketšua keel (Quechua, Runasimi, Kichwa) on indiaani keel, mida kõneleb 9–14 miljonit (teistel andmetel 6–8 miljonit) inimest Lõuna-Ameerikas Andide regioonis, peamiselt Peruus, Boliivias, Tšiilis, Colombias ja Argentinas. Ketšua keel on Ameerika indiaani keelte seas kõige levinum.
Ketšua keele kõnelejaid nimetatakse ketšuateks, kuid see nimi koondab mitmeid etnilisi rühmitusi, kelle ühine identiteet on nõrk. Kuna ketšua murded varieeruvad suuresti ning vastastikune arusaamine on mõnikord raskendatud, on vaieldav, kas tegemist on ühe keele või hoopis keelerühmaga, mis arenes ühtsest algkeelest, nn protoketšua keelest.
Mõned ketšua keele kõnelejad nimetavad seda runa simi ('rahva kõne'), ehkki runa tähendab siinkohal eelkõige Andide põlisrahvaid.
Levinuim ketšua murre (või keel) on lõuna-ketšua. Seda kõneleb umbes 5 miljonit inimest piirkonnas, mis jääb üldjoontes lõuna poole ida-läänesuunalisest piirist Kesk-Peruus Huancayo ja Huancavelica linna vahel. Sellesse kuuluvad ketšua variandid, mida kõneldakse Ayacucho, Cuzco ja Puno aladel Peruus, suuremas osas Boliiviast ning osas Loode-Argentinast.
Georg Salomon

Isiklikku

Tema isa Georg Salomon oli Tallinna gümnaasiumi ajaloo ja filosoofia professor. Väimees Carl Matthias Henning oli Järva-Peetri Püha Peetruse koguduse õpetaja, vanem tütrepoeg Carl Theodor Henning oli Rapla Maarja-Magdaleena koguduse õpetaja, noorem tütrepoeg Georg Thomas Benedict Henning oli Järva-Peetri Püha Peetruse koguduse õpetaja.
Viimsi Lubjamägi

Viimsi lubjamägi on Viimsi poolsaare keskosas paiknev kolmnurkse kujuga lavasaar.
Lubjamäe pindala on 1 ha ja kõrgus kuni 53m ülalpool mere pinda. Lubjamäe kirdetipus asuvad Tiskre kihistu liivakividesse sõjalisel otstarbel uuristatud koopad, mis on tuntud kui Kuradi- või Röövlikoobaste ja Tondiaukudena (vaata Viimsi Kuradikoobas).  Ühes Lubjamäe jalamil asuvas koopas avaneb Viimsi Rauaallikas.
Lubjamäel asub Viimsi ülemine tulepaak.
Matvei Igonen

Koondisekarjäär

A-koondise debüüdi tegi Igonen 23. novembril 2017 sõpruskohtumises Vanuatu vastu. Samas mängus tegid oma debüüdi veel Michael Lilander ja Mihkel Ainsalu.
Range osaline järjestus

Matemaatikas nimetatakse rangeks osaliseks järjestuseks (sageli ka lihtsalt rangeks järjestuseks ehk rangeks järjestusseoseks) irrefleksiivset ning transitiivset binaarset seost. Ranget järjestust tähistatakse enamasti märgiga <.
Paerahu (Hiiu maakond)

Paerahu on Hiiu maakonnas Hiiumaa vallas asuv väike saar (rahu).
Rahu koordinaadid on 59° 4′ N, 22° 55′ E.
Koigi Raamatukogu

Koigi Raamatukogu on rahvaraamatukogu Järva vallas Koigis aadressil Mõisavahe tee 1.
Alates 1995. aastast on raamatukogu ambulatooriumihoones.
Kalju Aigro

Kalju Aigro (6. august 1921 Valgjärve vald – 29. juuni 2011 Tallinn) oli eesti kooliõpetaja ja koolijuht.
Aigro lõpetas aastal 1955 Tartu Riikliku Ülikooli õigusteaduskonna.
Ta töötas aastatel 1949–1982 Nõo koolis õpetajana, sealhulgas aastatel 1951–1982 direktorina. Ta arendas aastal 1953 7-klassilise kooli keskkooliks; aastal 1963 avati seal elektroonika-telemehaanika eriklass (kool sai TRÜ õppebaaskooliks) ning aastal 1964 matemaatika ja füüsika eriklassid. Ta koondas kooli heatasemelise õpetajaskonna ja muretses aastal 1965 koolile arvuti "Ural-1" (oli NSV Liidu esimene keskkooliarvuti). Ta rajas uue koolihoonestu ning hästivarustatud õppekabinetid, koolis õppis (ja õpib ka praegu) andekaid noori kogu Eestist ning Nõo Keskkool nüüd Nõo Reaalgümnaasium on reaalainetes Eesti tugevamaid, täppisteaduste olümpiaadidel on võidetud palju esikohti.
Aastatel 1982–1988 oli ta Tallinna Internaat-Kutsekooli direktor, aastatel 1988–1997 Tartu Aianduse ja Mesinduse Seltsi esimees.
Tugiisik

Tugiisik on inimene, kes tegeleb sotsiaalsete, majanduslike, psühholoogiliste või tervislike probleemide tõttu oma kohustuste täitmisel ja õiguste teostamisel olulisel määral kõrvalabi vajava inimese aitamisega. Kõrvalabi seisneb juhendamises, motiveerimises ning isiku suurema iseseisvuse ja omavastutuse võime arendamises.
Tugiisikuteenus on kohaliku omavalitsuse üksuse korraldatav sotsiaalteenus, mille eesmärk on iseseisva toimetuleku toetamine. Abivajajale pakutakse kõrvalabi igapäevaeluga toimetulekul ja suhtlemisel ümbritseva keskkonnaga. Tugiisikuteenus on mõeldud lastele ja täiskasvanutele.
Ka rahvusvahelise kaitse saanutele Eestis tugiisikuteenust Eesti Pagulasabi. Tugiisikuteenuse eesmärk on aidata Eestisse saabunud rahvusvahelise kaitse saajatel saavutada iseseisev toimetulek ja väärikas elu. Selle eesmärgi saavutamiseks viib tugiisik rahvusvahelise kaitse saanud perekonnad vajadust mööda kokku teiste abistajatega (nt kool, lasteaed, Töötukassa).  Tugiisik aitab rahvusvahelise kaitse saajatel teha informeeritud valikuid, pidades seejuures silmas kaitse saaja enda eesmärke ja vastutust.

Tugiisikuteenuse eesmärk

Tugiisikuteenuse eesmärk on toetada inimesi, sh lapsi, kes iseseisvalt ei ole võimelised oma elus hakkama saama. Selleks pakutakse neile oma võimete kohaselt kõrvalabi, et isiku põhivajadused oleksid rahuldatud. Abi andmise eesmärk on aidata inimesed taas oma elu peale. Olukorrad, kus isik võib vajada sotsiaalteenust, on erinevad: sotsiaalsed, majanduslikud, psühholoogilised või tervislikud.

Tugiisikuteenuse pakkujad

Tugiisikuteenust pakuvad kohalik omavalitsus, riik täidesaatva riigivõimu asutuste kaudu, füüsilisest isikust ettevõtja või juriidiline isik. Tugiisikul on õigus, ennem lepingu allkirjastamist, kliendiga kohtuda.

Nõuded tugiisikuteenust osutavale personalile

Et teenuse pakkuja ja saaja koostöö oleks tõhus, peab tugiisik olema täisealine isik, kes on soovituslikult läbinud tugiisikukoolituse või kes on töötanud abivajavate inimestega. Tugiisik peab sobima abivajajaga.

Tugiisikuteenus lapsele

Tugiisik on lapsele abiks, õpetab ja julgustab teda igapäevaelus toime tulema. Abi seisneb juhendamises, motiveerimises ning isiku suurema iseseisvuse arendamises. Teenuse eesmärk on tagada lapsele turvaline ja toetav kasvukeskkond.

Tugiisikuteenus haridusasutuses

Pakkudes teenust haridusasutuses, kaasatakse tugiisik last toetava personali tugivõrgustikku. Koostöös õpetajate ja tugipersonaliga määratakse osaliste rollid seoses lapse abistamise ja õpetamisega. Haridusasutuses käiva lapse puhul jagab tugiisikule teavet lapse individuaalse arenduskava kohta õpetaja või lapsevanem. Tugiisik tegeleb lepingu alusel ühe konkreetse lapsega kokkulepitud tingimustel, toetades teda õppeprotsessis.

Tugiisikuteenus täiskasvanule

Täiskasvanu tugiisikuteenus sõltub sihtrühmast. Kliendi võimeid arvesse võttes on tugiisiku tööülesanneteks abistada klienti asjaajamisel, pakkuda talle emotsionaalset tuge, vahendada talle kogemusi või teavet jne. Tugiisik motiveerib, julgustab ja juhendab klienti konkreetsetes toimingutes või õppimises. Tugiisiku töö ei ole teha abivajaja eest toiminguid ära.
Želva

Ajalugu

Želva alevi ja Paželviai küla vahel asub Paželviai linnamägi, mis oli kasutusel I aastatuhandel enne Kristust ja I aastatuhande algul peale Kristust. Linnamäe pikkus on 55, laius 20 meetrit, ka on see 20 meetri kõrgune. Sealse kultuurikihi paksus on ligi 60 cm. Linnamäe jalamil asus ka väike muinasasula. Sealsed leiud on hoiul Vytautas Suure sõjandusmuuseumis ja Leedu Rahvusmuuseumis.
Asulat ennast on kirjalikes allikates eesmakordselt mainitud aastal 1343 Antazelve nime all. Aastal 1500 mainiti esmakordselt sealset Moriconidele kuulunud mõisa. Aastal 1586 läks asula Vilniuse jesuiitide kolleegiumi valdusesse.
Paželviaist sai alev XVII sajandi alguses. Esimese kiriku ehitasid sinna jesuiidid aastal 1753, ent kaks aastat hiljem põles see maha. Juba samal aastal valmis uus kirikuhoone. See põles maha aastal 1881, praegune hoone valmis aastal 1892. Tsaariajal oli alevi venekeelne nimekuju Позельва. XIX sajandi keskpaigas kujunes alev tähtsaks hobusekauplemise kohaks.
XX sajandi alguses võeti Paželviai asemel kasutusele tänapöevane nimekuju Želva. Aastal 1922 sai sealsest kirikust kihelkonnakirik. Aastal 1926 sündis seal keemik Aaron Klug. Aastal 1939 elas alevis ligi 400 juuti. II maailmasõja ajal hukati kõik alevisse elama jäänud juudid (60 inimest). Nõukogude perioodil rajati alevisse hobusekasvatus, aastal 1979 valmis ka sealne hipodroom.